E-tolstelsel: Datum pas bekend gemaakArgieffoto van die e-tolprojek in Gauteng Dipuo Peters, die minister van vervoer, het sopas tydens ŉ mediakonferensie bekend gemaak wanneer die omstrede e-tolstel op Gautengse hoofweë in werking gaan tree. Peters het aangekondig dat die stelsel op 3 Desember in werking gaan tree. Sy het gesê dat motoriste sonder e-tolskyfies omtrent dubbeld gaan betaal vir tol, aangesien hulle nie by die spesiale afslae gaan baat nie. Maroela Media het vroeër berig dat die departement van vervoer Dinsdag bewerings deur Outa, dat die e-tolstelsel op 2 Desember in werking sal tree, ontken het. Tiyani Ponto-Rikhotso, woordvoerder van die departement, het gesê hy weet nie waar Wayne Duvenage, voorsitter van die Bondgenootskap teen Stedelike Tol (Outa) aan die datum kom nie. “Daar sal môre [Woensdag] ŉ konferensie wees waar die minister die publiek op hoogte sal bring oor ŉ aantal kwessies, insluitend die Gauteng-snelwegverbeteringsprojek. Ek weet nie waar hy [Duvenage] aan die datums kom nie,” het Ponto-Rikhotso, gesê. Lees meer hier.